作者:竇牟
標題:秋日洛陽官舍寄上水部家兄
內容:洛陽歸老日，此縣忽為君。白髮兄仍見，丹誠帝豈聞。九衢橫逝水，二室散浮雲。屈指豪家盡，傷心要地分。禁中周幾鼎，源上漢諸墳。貔虎今無半，狐狸宿有群。威聲慚北部，仁化樂南燻。野檗饑來食，天香靜處焚。壯年唯喜酒，幼學便訶文。及爾空衰暮，離憂詎可聞。